Die geheim van vryskutbemarking - Solidariteit Wêreld LoopbaanSolidariteit Wêreld Loopbaan
Tuis › Artikels › Die geheim van vryskutbemarking
Die geheim van vryskutbemarking
Dit bly hartseer om 'n jong entrepreneur met goeie idees en voornemens se besigheid te sien misluk omdat basiese beginsels nie nagekom word nie. Om 'n suksesvolle entrepreneur te wees moet jy eienaarskap van jou besigheid neem en doelgerig werk.
Jou mark: Identifiseer 'n mark waarmee jy aanklank vind en bemagtig jouself met kennis van jou produk. Gebrekkige kennis lei tot onsekerheid en straal negatiwiteit uit. Jou kliënt voel dit dadelik aan en sal dit afkeur na gelang van sy persoonlikheid, hetsy hoflik of brutaal.
Verskaffer: Indien jy 'n reeds vervaardigde produk wil bemark, doen jou huiswerk goed. Doen 'n ter plaatse ondersoek en maak seker dat die produk aan al die veiligheidsmaatreëls voldoen en SABS goedgekeur is. Kry die veiligheidsdataverslag en gebruiksaanwysings om aan jou potensiële kliënte voor te lê vir inspeksie.
Voorraad: Tref voldoende voorsorg dat jy ten alle tye oor genoeg voorraad beskik om aan jou bestaande kliënte te kan voorsien. Bou 'n goeie verhouding op met jou voorraadbeampte, en plaas jou bestellings vroegtydig om voldoende beskikbare voorraad te verseker. Indien moontlik, reël dat daar ten alle tye 'n 20% surplus op kort kennisgewing beskikbaar is.
Beplanning: Doen elke maand 'n roetebeplanning om nie onnodige brandstof te vermors nie. Kry jou bestellings so ver moontlik vooraf om die korrekte voorraad te laai, met 'n 25% addisionele voorraad wat jy ook onmiddellik aan nuwe kliente kan lewer. Maak opvolgbesoeke aan bestaande en potensiële kliënte op jou roete om sigwaarde te behou, al het hulle nie onmiddellik nuwe voorraad nodig nie.
Nuwe besigheid: Skeduleer ten minste twee nuwe besoekpunte tydens jou roetebeplanning. Indien die besluitnemer nie beskikbaar is nie, laat jou besigheidskaartjie by die verantwoordelike persoon en kry die besluitnemer se kontakbesonderhede om 'n toekomstige afspraak tydens jou volgende besoek aan daardie area te reël.
Demonstrasie: Maak ten alle tye seker dat jy oor voldoende materiaal beskik om 'n puik demonstrasie te kan lewer. Eerste indrukke is blywend en met voorraad op hande kan dit lei tot 'n onmiddellike bestelling. Voorsien jou kliënt dadelik met die nodige veiligheidsdataverslae en gaan dit sorgvuldig met die verantwoordelike persoon deur. Voorsien hom of haar ook van jou besigheidskaartjie, indien hy jou op kort kennisgewing mag benodig.
Opvolg: Kontak kliënte binne 'n paar dae na aflewering om seker te maak hulle is tevrede met jou produk. Indien dit nog nie gebruik is, vind uit waarom nie, en moedig hulle aan om dit so gou moontlik te doen. Noem ook dat jy hulle binnekort weer sal kontak om seker te maak alles is in orde.
Kompetisie: Moet nooit jou opposisie se produkteen 'n nuwe kliënt afkraak nie maar konsentreer eerder op jou produk se pluspunte en finansiële besparing. Daar is geen beter manier as om dit met 'n puik demonstrasie te motiveer nie. Om 'n nuwe kliënt te oortuig om vanaf sy bestaande verskaffer na jou oor te skakel, verg 'n positiewe gesindheid en denke. Verkoop eers jouself en boesem sy vertroue in, en die transaksie is halfpad gewonne.
Kostes: Hou 'n daaglikse opgawe van alle kostes aangegaan soos brandstof, slytasie, etes en verblyf om elke dag te monitor. Dit is soms die klein jakkalsies wat die wingerd verniel en jou wins opvreet.
Sterkte met die uitdaging, want dit verg baie dissipline en wilskrag om te volhard. Onthou, elke nuwe besigheid begin eers na 18 -24 maande werklik dividende lewer, indien jy alles daar insit.